ཚེ་རིང་གྲོང་ཤར།ཆུང་དུས་ནང་ཆོས་དང་བོད་ཀྱི་རིག་གནས་ལ་སློབ་སྦྱོང་བྱས།དེ་ནས་ས་སྐྱ་མཐོ་སློབ་ཏུ་ནང་དོན་རིག་པ་དང་བོད་ཀྱི་བརྡ་སྤྲོད།རྩོམ་རིག་ལ་སློབ་སྦྱོང་བྱས།དེ་རྗེས་ས་ར་བོད་ཀྱི་མཐོ་སློབ་ཏུ།རྩོམ་རིག་དང་རྒྱལ་རབས།བརྡ་སྤྲོད་དང་ནང་དོན་རིག་པ་བཅས་ལ་སློབ་སྦྱོང་བྱས།དེ་གར་ལོ་གཅིག་འབྲིང་རིམ་དགེ་རྒན་འོས་སྦྱོང་གི་སློབ་སྦྱོང་བྱས།སློབ་གྲར་སྡོད་སྐབས་ཅོང་སྒྲ་ཞེས་པའི་སྙན་ངག་དེབ་ཅིག་བཏོན།དེ་རྗེས་དཔེ་རྙིང་ཞིབ་འཇུག་དང་དགེ་རྒན།རྩོམ་སྒྲིག་པའི་ལས་ཀ་བྱས།དྲ་ཚིག་དང་དུས་དེབ་ཁག་ནང་རྩོམ་ཡིག་འདྲ་མིན་སྤེལ།ཚེ་སྲོག་གི་བཞུར་རྒྱུན་ཞེས་པའི་སྙན་ངག་གི་དེབ་ཅིག་འདོན་སྤེལ་བྱས།ཝིན་ནང་བོད་ཡིག་དགེ་རྒན་བྱེད་ཀྱི་ཡོད།སྤྱི་ལོ་༢༠༡༦ཟླ་བ་༡༡ནང་ནས་ཨོ་སི་ཀྲི་རི་ཡ་སྤྱི་ཚོགས་ཚན་རིང་ཁང་གི་ལྷོ་ཨེ་ཤ་ཡའི་སྡེ་ཚན་ནང་ལས་འཆར་སྟེང་ལས་ཀ་བྱེད་ཀྱི་ཡོད།།ལས་འཆར་གྱི་ངོ་བོ།དུས་རབས་བཅོ་ལྔ་པའི་དུས་དཀྱིལ་དུ།མུས་སྲས་པ་རྡོ་རྗེ་རྒྱལ་མཚན་༼༡༤༢༤༡༤༩༨༽གྱིས་བརྩམས་པའི།ས་སྐྱའི་གདུང་རབས་རིན་པོ་ཆེའི་ཕྲེང་བ་རྩོམ་སྒྲིག་བྱེད་ཀྱི་ཡོད།ད་ལྟ་ལག་སོན་བྱུང་བར།གདུང་རབས་དེའི་མ་དཔེ་གསུམ་ཡོད།གཅིག་བོད་དང་གཅིག་ཤོས་བལ་ཡུལ།གཞན་དེ་པི་ཏི་ཕྱོགས་ནས་རག་ཡོད།དེ་གསུམ་ནས་བོད་དང་པི་ཏིའི་མ་དཔེ་གཉིས་ལག་བྲིས་དབུ་མེད་དང་།བལ་ཡུལ་གྱི་མ་དཔེ་ལག་བྲིས་དབུ་ཆེན་ཡིན།དེ་དག་རྣམས་ཀྱང་དག་སྡེབ་ཅུང་ཟད་མི་འདྲ་བ་དང་།མཚམས་རེ་ལོ་ཚིག་དང་ས་མིང་དང་མི་མིང་མི་འདྲ་བ་ཡོད།དེ་བཞིན་སྐུང་ཡིག་དང་བརྡ་རྙིང་།ཡི་གེ་མི་གསལ་བ་དེ་འདྲ་ཡོད།ཞོར་དུ་སྟག་ཚང་དང་ཨ་མེས་ཞབས་ཀྱི་གདུང་རབས་མཉམ་དུ་ཞིབ་བསྡུར་བྱེད་ཀྱི་ཡོད།